গত শুক্রবার, ৩০ ডিসেম্বর, সিবিআইয়ের হাতে গ্রেফতার হয়েছেন তৃণমূল সাংসদ তাপস পাল। এই মুহূর্তে তিনি সস্ত্রীক রয়েছেন ভুবনেশ্বরে, তিনদিনের সিবিআই হেফাজতে। ভুবনেশ্বরের সরকারি হাসপাতালে রুটিন মেডিক্যাল চেকআপে ঢোকার আগে সাংবাদিকদের প্রশ্নের উত্তরে তাপস পাল বলেন যে তিনি নির্দোষ এবং সত্যটা যাতে বেরিয়ে আসে, নতুন বছরে সেই প্রার্থনা করেন তিনি। 
সেই হাসপাতাল চত্বরে দাঁড়িয়েই বিস্ফোরক মন্তব্য করেছেন তাপস পালের স্ত্রী নন্দিনী পাল। হাসপাতালে ঢোকার সময় সাংবাদিকরা তাঁকে জিজ্ঞাসা করেন যে তাপস পালকে রাজনৈতিক কারণে ফাঁসান‌ো হয়েছে কি না। এর উত্তরে নন্দিনী তখন বলেন, ‘সেটা আমার মনে হয় দলে যাঁরা সিনিয়র নেতা আছেন তাঁরা বলতে পারবেন।’ 
এর কিছুক্ষণ পরে অবশ্য একটি নিউজ চ্যানেলের প্রতিনিধির প্রশ্নের উত্তরে একের পর এক বিস্ফোরক মন্তব্য করেন নন্দিনী। তিনি বলেন, ‘তাপস পাল কোনও টাকা নেয়নি। আমি জানি। একটাই ছবি করেছিল ‘কর্নেল’। সাড়ে পাঁচ মাস ডিরেক্টর পদে ছিল। তার জন্য একলাখ টাকা করে চেক পেমেন্ট করা হতো। তার মধ্যে টিডিএস কেটে আসত ৮০ হাজার টাকা। এছাড়া সিনেমার কস্টিউম ইত্যাদির জন্য যা খরচ হয়, সেই টাকা দেওয়া হতো। এর বাইরে আর কোনও টাকা নেয়নি। টাকা নিলে আমার মেয়েকে বম্বেতে বাড়িভাড়া করে থাকতে হতো না।’ 
তাপস পালকে টাকা ছাড়াও আরও অনেক সুযোগসুবিধে দেওয়া হচ্ছে বলে অভিযোগ উঠেছে। এই প্রসঙ্গে নন্দিনী বলেন, ‘কী সুযোগ-সুবিধে দেবে গৌতম কুণ্ডু? কী সুযোগ-সুবিধে দিতে পারে? আর ওর থেকে কেনই বা নিতে যাব?’। সিবিআইয়ের অভিযোগ তাপস পাল অন্য এক অভিনেত্রীকে নিয়ে রোজভ্যালির অফিসে যেতেন এবং তিনি দু’তিন রকমভাবে সই করেছেন রোজভ্যালির নথিতে। 
এই অভিযোগগুলি প্রসঙ্গে নন্দিনী বলেন, ‘আমি সিবিআইয়ের কোনও অভিযোগ সম্পর্কে কিচ্ছু বলতে চাই না। ওদের সবার প্রোমোশন হবে!’ কিন্তু এই গ্রেফতারি প্রসঙ্গে কী ভাবছেন তাপস পাল? সংবাদমাধ্যমের প্রতিনিধির এই প্রশ্নে নন্দিনীর বক্তব্য, ‘ও বলছে, আমি ভাবতেও পারছি না।’ তবে কি রাজনৈতিক প্রতিহিংসা? সেটাই মনে করছেন এখন নন্দিনী।  
আরও পড়ুন
গতকাল আদালতে কেঁদেছেন, আজ সকালে হাসিমুখে কী বললেন তাপস পাল? 
এই গ্রামেই ‘ছেলে ঢোকানোর’ হুমকি দিয়েছিলেন তাপস! কী বলছে ‘চৌমুহা’?